钦定古今图书集成/明伦汇编/氏族典/第222卷 > 《廖用贤尚友录》 > 家愿
## 钦定古今图书集成/明伦汇编/氏族典/第222卷 > 《廖用贤尚友录》 > 家愿

按《宋史家愿传》，“愿字处厚，眉山人。弱冠游京师，以广
文馆进士登第，时绍圣元年也。出守汝。元符三年，以
日食求言。愿时为普州乐至令，应诏上言，极论时政，
疏上不报。崇宁元年，诏籍元祐、元符上书人姓名，愿
以选人籍入邪下等，谪监华州西岳庙，禁锢不调，凡
十年。大观四年，孛星出降，赦党禁解，始改秩。调知双”
流县，通判文州。郡守郑行纯凭内侍势自恣，罢蕃夷
互市，启边隙，愿径下令复其旧。守怒，交章互奏，俱报
罢，而愿以曾入党籍，谪英州酒税，量移黄州，数年始
予祠。兴元帅臣王庶荐自代，通判果州。靖康初，左丞
冯澥荐备谏列，除开封府工曹。京城失守，不克赴。高
宗南渡，擢知阆州。会张浚谋大举，愿请浚厉兵足谷
以俟机会，浚不悦，以便旨移彭州。明年，乞骸骨以归，
卒。方苏轼之读愿策，谓愿少年能不为进取计，异时
当以直道闻，恨不及见轼之言，至是而验。淳祐间，愿
曾孙大酉侍讲经筵，因从容及之，上改容嘉叹，宣取
所上书，又亲书“西社同门友元符上书人”十大字以
赐。